በአሜሪካ የኮሮና ሥርጭት እንደቀጠለ ቢሆንም ገደቦች እንዲነሱ የሚጠይቁ ተቃውሞዎች በርትተዋል፡፡
ባሕር ዳር፡ ሚያዝያ 12/2012 ዓ.ም (አብመድ) የኮሮና ወረርሽኝ ክፉኛ እየደቆሳት የምትገኘው አሜሪካ የእንቅስቃሴ ገደቦችን ጥላ ሰንብታለች፤ ገደቦቹ ለቀጣይ ሁለት ሳምንታትም እንደሚቀጥሉ እየተነገረ ነው፡፡ ከ40 ሺህ 500 በላይ ሰዎችን በቫይረሱ ያጣችው አሜሪካ የእንቅስቃሴ ገደቡን እንድታነሳ የተቃውሞ ድምጾች እየበረቱባት ነው፡፡ከ40 ሺህ በላይ ሰዎች በአሜሪካ ምድር በቫይረሱ ሲሞቱ ወደ ግማሽ የሚጠጉት ኒውዮርክ ላይ የሞቱ ናቸው፤ በዚህም በእንቅስቃሴ ገደብ ውስጥ ይገኛሉ፡፡ ሌሎች ብዙ ግዛቶችም የእንቅስቃሴ ገደብ ጥለዋል፤ ነገር ግን በብዙዎቹ ግዛቶች ገደቦች እንዲነሱ ሰዎች እየጠየቁ ነው፡፡በአውሮፓ ሀገራት የወረርሽኙ መዛመት ፍጥነት እየተገታ ነው፤ የሞት መጠንም እየቀነሰ ነው፡፡ በጣልያን ትናንት የተመዘገበው ሞት የሳምንቱ ዝቅተኛ ነው፤ በስፔንም በወር ውስጥ ዝቅተኛው ዕለታዊ የሞት መጠን ተመዝግቧል፡፡